Nakon vijesti da je uhićen Josip Klemm u kasnim večernjim satima predstavnici HVIDR-e, kao i brojnih braniteljskih udruga, okupili su se u Domu specijalne policije na Trgu žrtava fašizma kako bi dali podršku bivšem specijalcu i dogovorili sve daljnje korake. Na sastanak je pristigao i general Mladen Markač, kao i odvjetnik Branko Šerić.

– Uhićenje Klemma doživjeli su kao provokaciju. Stigao sam kako bi im prenio poruku samog Klemma koji moli da se raziđu u miru – poručio je odvjetnik.

Šef Udruge specijalne policije iz Domovinskog rata i vlasnik zaštitarske tvrtke Josip Klemm uhićen je danas poslijepodne. Sumnjiči ga za zloupotrebu položaja i ovlasti, čime si je pribavio imovinsku dobit u iznosu od najmanje 3,244.121,73 kuna. Istražitelji su pretražili njegov dom i poslovne prostorije.

Kao Klemmov pomagač prijavljen je Radovan Štetić. Njemu se svojedobno sudilo u postupku protiv tzv. zločinačke organizacije. U posljednje vrijeme spominjalo ga se kao osobu koja je ustrojila prevarantsku skupinu u kojoj je bio i Saša Burušić, sin načelnika PU zagrebačke. Ta zločinačka grupa bavila se prevarama izdajući račune za usluge koje nikada nisu obavljene te za robu koja nikada nije plaćena. Štetić se nagodio s Uskokom pa je osuđen na tri godine zatvora i trebala mu je biti oduzeta imovina od više stotina tisuća kuna. On jučer nije uhićen, i to vjerojatno zato što istražitelji nemaju pojma gdje se nalazi.

Slučaj od 2005. do 2007.

Klemma se sumnjiči da je preko poduzeća koja je osnivao Štetić od početka 2005. pa do sredine 2007. godine izvlačio novac izdajući račune za neobavljene usluge. Policija i tužiteljstvo istražuju za što je Klemm novac koristio.

Prije nekoliko tjedana Klemm je bio ispitan u Uskoku. Navodno je tužitelje zanimala njegova uloga u transferu košarkaša Darija Šarića u KK Cibona iz KK Zagreb. Koliko je poznato, Klemm je posudio više od četiri milijuna kuna da Cibona plati odštetu klubu za koji je do tada igrao.

MUP je priopćio da su izvidi Ravnateljstva policije, Porezne uprave i Županijskog državnog odvjetništva u Zagrebu trajali nekoliko mjeseci. Tim je izvidima utvrđeno da je Klemm nalagao neosnovana plaćanja, a da je Štetić pronalazio osobe u drugim firmama koje su bile voljne izdati račun za neobavljene usluge.

>>USKOK istražuje Šarićev transfer u Cibonu